Għaddiet sena minn meta tnediet SELFIE (Awtoriflessjoni dwar it-Tagħlim Effettiv bi Trawwim tal-Innovazzjoni permezz ta' Teknoloġija Edukattiva), l-għodda online mingħajr ħlas tal-Kummissjoni Ewropea li tgħin lill-iskejjel jivvalutaw u jtejbu l-modi kif jużaw it-teknoloġija għat-tagħlim. Sal-lum, l-għadd ta' studenti, għalliema u kapijiet tal-iskejjel li użaw din l-għodda jaqbeż l-450,000 f'45 pajjiż, u din iċ-ċifra mistennija taqbeż in-nofs miljun sa tmiem l-2019. Fl-ewwel anniversarju, Tibor Navracsics, il-Kummissarju għall-Edukazzjoni, il-Kultura, iż-Żgħażagħ u l-Isport, responsabbli miċ-Ċentru Konġunt tar-Riċerka, qal: “Tassew sodisfatt li l-għodda SELFIE qed titħaddem minn bosta skejjel tant diversi u qed tgħin lill-għalliema u lill-istudenti biex jiddiskutu kif jistgħu jużaw bl-aħjar mod it-teknoloġiji ġodda fit-tagħlim u biex isaħħu l-ħiliet diġitali tagħhom. L-iskejjel huma minnhom infushom organizzazzjonijiet tat-tagħlim u permezz tal-għodda SELFIE, jistgħu jagħrfu fejn waslu fil-vjaġġ diġitali tagħhom u jippjanaw it-triq 'il quddiem tagħhom.” SELFIE qed titjieb kontinwament bl-ittestjar tal-utenti u bir-rispons li qed jagħtu l-iskejjel. Fost il-karatteristiċi ġodda hemm video gwida għall-iskejjel dwar kif jibdew iħaddmu l-għodda u jaġġustawha għall-ħtiġijiet tagħhom, u dwar il-possibbiltà li jqabblu r-riżultati li kisbu huma stess fl-eżerċizzji preċedenti ta' SELFIE. Il-Kummissjoni Ewropea qed taħdem qatigħ biex iżżid is-sensibilizzazzjoni fost l-iskejjel biex tiżdied l-adozzjoni, pereżempju permezz tal-eTwinning, l-akbar pjattaforma tal-għalliema fid-dinja, u l-Ġimgħa tal-UE għall-Ikkowdjar. Fl-2020, se jinħolqu aktar materjali ta' appoġġ u taħriġ, fosthom Kors Online Miftuħ u Massiv għall-iskejjel dwar SELFIE, u kif l-għalliema jistgħu jużaw ir-riżultati tiegħu biex itejbu t-tagħlim bl-għajnuna tat-teknoloġiji diġitali. F'Jannar 2020 mistennija titnieda wkoll verżjoni ta' SELFIE għall-edukazzjoni u t-taħriġ vokazzjonali bbażati fuq lant tax-xogħol. Testimonjanzi tal-utenti ta' SELFIE “It-teknoloġiji diġitali ilna nużawhom bosta snin, iżda qatt m'għamilna evalwazzjoni xierqa tal-prestazzjoni tagħna, tad-dgħufijiet tagħna, u dwar x'jaħsbu l-istudenti fuq l-użu tat-teknoloġija fl-iskola tagħna. SELFIE tgħinna nagħrfu li nistgħu ntejbu l-affarijiet bħall-protezzjoni tad-data, l-użu aktar sikur tal-internet, u n-networks soċjali. Barra minn hekk, irridu nqawwu l-kunfidenza tal-għalliema b'aktar taħriġ u appoġġ fl-użu tat-teknoloġija.” Surmast, Spanja. “SELFIE għamlet il-kunsens aktar faċli għax wasslitna biex niddiskutu fid-dettall dwar it-tagħlim diġitali. L-approċċ tagħna għat-tagħlim diġitali hu li dan isir kważi aspett inviżibbli tal-iskola, li t-teknoloġija tinsab hemm meta l-istudenti jkunu jeħtiġuha l-iżjed u meta tkun se ttejjeb l-eżiti tat-tagħlim ta' kull student jew studenta individwali.” Surmast, l-Irlanda. “L-istudenti huma aktar kuntenti għax tjiebet il-kwalità tal-lezzjonijiet tal-kompjuter meta ttieħdu ċerti azzjonijiet wara li konna rċevejna r-Rapport ta' SELFIE.” Għalliema, il-Greċja. “Issa fassalna miri aktar ċari u qed naħdmu biex nindirizzaw il-perspettivi differenti li ħarġu fid-dieher fir-rapport ta' SELFIE tal-iskola tagħna”. Għalliema, l-Italja Il-kuntest SELFIE hi għodda ffinanzjata mill-programm Erasmus+ u tinvolvi l-komunità skolastika kollha – l-għalliema, il-kapijiet tal-iskejjel u l-istudenti – biex jirriflettu dwar sensiela ta' mistoqsijiet u dikjarazzjonijiet fuq l-użu tat-teknoloġija f'sitt oqsma, fosthom il-ħiliet diġitali tal-istudenti, l-iżvilupp professjonali tal-għalliema, l-infrastruttura u t-tmexxija. Il-parteċipazzjoni mhix obbligatorja Kull skola tista' tfassal il-mistoqsijiet biex ikunu jgħoddu għall-ħtiġijiet tagħhom, billi tagħżel mid-dikjarazzjonijiet fakultattivi u żżid il-mistoqsijiet tagħha stess. Meta l-istudenti, l-għalliema u l-kapijiet tal-iskejjel jibagħtu t-tweġibiet tagħhom, l-iskola tirċievi rapport personalizzat b'data u tagħrif. Dawn ir-riżultati jistgħu jgħinu lill-iskejjel individwali biex jaraw x'qed jaħdem tajjeb u anqas tajjeb, u jidentifikaw oqsma li jeħtieġu azzjoni (ngħidu aħna jekk l-għalliema humiex kuntenti bit-taħriġ li qed jirċievu; liema parti mill-infrastruttura, l-istudenti jixtiequ jtejbu; jekk l-iskola għandhiex viżjoni għal kif trid tuża t-teknoloġija u, jekk iva, jekk din ġietx ikkomunikata lill-edukaturi u lill-istudenti.) It-tweġibiet kollha lil SELFIE huma anonimi, u ma tinġabar l-ebda data personali. Id-data mhix se tintuża biex tikklassifika l-iskejjel jew is-sistemi edukattivi. SELFIE żviluppatha l-Kummissjoni flimkien ma' bosta esperti fl-edukazzjoni minn madwar l-Ewropa, u hi disponibbli b'31 lingwa (bl-24 lingwa uffiċjali tal-UE u bl-Albaniż, bil-Georgian, bil-Maċedonjan, bis-Serb, bil-Montenegrin, bir-Russu u bit-Tork). Tista' tintuża fl-iskejjel primarji superjuri, sekondarji u tal-edukazzjoni u t-taħriġ vokazzjonali. SELFIE hi waħda mill-11-il inizjattiva tal-Pjan ta' Azzjoni għall-Edukazzjoni Diġitali li adottat il-Kummissjoni f'Jannar 2018 u li se jibqa' jitħaddem sa tmiem l-2020. Il-Pjan ta' Azzjoni għandu l-għan li jsaħħaħ il-ħiliet diġitali fl-Ewropa u jsostni l-użu innovattiv tat-teknoloġiji diġitali fit-tagħlim. Hu waħda mill-bosta inizjattivi tal-Kummissjoni li jistabbilixxu s-sisien ta' Żona Ewropea tal-Edukazzjoni. Aktar informazzjoni SELFIE Skeda Informattiva taċ-Ċentru Konġunt tar-Riċerka